b'\n_START_ARTICLE_\nJosep Soy i Cambras\n_START_SECTION_\nBiografia\n_START_PARAGRAPH_\nJosep Soy fou fill d\'una humil fam\xc3\xadlia olotina que no veia amb bons ulls la seva afici\xc3\xb3 per l\'art i el seu desig de dedicar-s\'hi laboralment. Cerc\xc3\xa0 feina per pagar-se els estudis de l\'Escola de Belles Arts d\'Olot al Santuari de la Mare de D\xc3\xa9u del Tura on desenvolup\xc3\xa0 durant uns quants anys l\'ofici de campaner._NEWLINE_Reb\xc3\xa9 les primeres classes i lli\xc3\xa7ons de mans de Josep Berga i Boix (conegut popularment com l\'Avi Berga) qui era director de l\'Escola de Belles Arts d\'Olot. Durant la seva estada a l\'escola f\xc3\xa9u gran amistat amb els germans Barnadas, en Celest\xc3\xad Devesa, i en Mart\xc3\xad Casadevall. Form\xc3\xa0 part de la segona fornada d\'alumnes des de la creaci\xc3\xb3 del centre._NEWLINE_L\'any 1909 fou cridat per servir a les Quintes i ingress\xc3\xa0 a files on fou destinat a Melilla on comen\xc3\xa7\xc3\xa0 el servei militar el dia 20 de maig. Durant la seva estada all\xc3\xa0 la seva habilitat per al dibuix i l\'escultura li valgu\xc3\xa9 l\'amistat i el reconeixement dels seus caps i companys, als quals retratava._NEWLINE_Torn\xc3\xa0 a Olot, despr\xc3\xa9s d\'haver complert el servei militar, l\'agost de 1912. El mateix any, el mes de setembre, baix\xc3\xa0 a viure a la ciutat de Barcelona per entrar a treballar al taller del senyor Claudi Rius i Garrich que aleshores, malgrat la seva joventut, ja destacava i donava proves d\'\xc3\xa9sser bon escultor. Tal vegada la seva perman\xc3\xa8ncia a la Ciutat Comtal hagu\xc3\xa9s sigut indefinida si no fos perqu\xc3\xa8 en Josep Soy festejava amb una jove olotina, de nom Anna Palom\xc3\xa9 i Pujol, que el faria tornar a la seva p\xc3\xa0tria xica, la ciutat d\'Olot. Al cap d\'un any, el dia 7 de setembre, la parella es cas\xc3\xa0 i Josep Soy s\'instal\xc2\xb7l\xc3\xa0 definitivament a la capital de la Garrotxa._NEWLINE_Durant la seva tornada a Olot entr\xc3\xa0 a treballar a l\'aclamat taller d\'imatgeria religiosa "El Arte Cristiano" on consolid\xc3\xa0 la seva vocaci\xc3\xb3 art\xc3\xadstica. D\'aleshores en\xc3\xa7\xc3\xa0 la fabricaci\xc3\xb3 de sants fou el seu sosteniment._NEWLINE_L\'any 1920 prengu\xc3\xa9 part juntament amb un germ\xc3\xa0 seu, com a socis, de la fundaci\xc3\xb3 del taller d\'imatgeria religiosa "El Inmaculado Coraz\xc3\xb3n de Mar\xc3\xada" en el qual duien la direcci\xc3\xb3 i el capital els germans Ventol\xc3\xa0 i n\'\xc3\xa9ren tamb\xc3\xa9 socis els senyors Josep Badia, Francesc Arau, Vicen\xc3\xa7 Mitjavila, Manuel Bartrol\xc3\xad. El taller comen\xc3\xa7\xc3\xa0 modestament al domicili de la finca n\xc2\xba 3 del carrer de Sant Ferriol d\'Olot._NEWLINE_A l\'esmentat taller en Josep Soy feia les feines d\'escultor t\xc3\xa8cnic oficial. _NEWLINE_Quan en Sabel Barnadas va adquirir el taller a meitats de la d\xc3\xa8cada dels anys 20 del passat segle en Josep Soy continu\xc3\xa0 la seva tasca com a escultor oficial de la casa i va viure totes les vicissituds que pass\xc3\xa0 l\'empresa fins a fusionar-se amb els tallers "El Sagrado Coraz\xc3\xb3n" d\'Olot coneguts popularment com a "Can Mat\xc3\xb3"._NEWLINE_A Josep Soy se\'l coneixia com a escultor de prestigi, dedicat a fons a la seva feina laboral, pulcre en el seu obrar. De car\xc3\xa0cter casol\xc3\xa0, comprensiu i amable. Tamb\xc3\xa9 dedicava hores lliures a la fotografia cosa que motiv\xc3\xa0 que s\'instal\xc2\xb7l\xc3\xa9s un humil laboratori fotogr\xc3\xa0fic a casa. Home afeccionat a la lectura i amant de les passejades al camp on, de ben segur, prenia inspiraci\xc3\xb3 per a les seves obres. Mor\xc3\xad jove, abans de complir els 47 anys, un 30 de juliol de l\'any 1935 a Olot.\n_START_SECTION_\nObres\n_START_PARAGRAPH_\nDurant la seva traject\xc3\xb2ria realitz\xc3\xa0 diverses obres de tem\xc3\xa0tica religiosa per\xc3\xb2 tamb\xc3\xa9 d\'altres relacionades amb la far\xc3\xa0ndula. D\'aquesta tem\xc3\xa0tica li s\xc3\xb3n coneguts dos caps de gegant (custodiats al Museu Comarcal de la Garrotxa) que serviren d\'inspiraci\xc3\xb3 per a realitzar els gegants vells i nous de Manlleu (1923 i 1961), els de l\'Hospitalet de Llobregat (1928), la gegantessa jove del carrer de Viserta de Monistrol de Montserrat (1953), els gegants de les Borges Blanques (1953), del barri de Sant Miquel de Cardona (1957), els de Le\xc3\xb3n (1964), un bust de gegantessa, propietat d\'en Salvador Dal\xc3\xad, un bust de gegantessa de la companyia Comediants l\'any 2001 per a l\'espectacle "Bi" i un altre parell de caps de gegant actualment en venta al taller imatger El Ingenio de Barcelona. Tamb\xc3\xa9 fou l\'escultor l\'any 1906 d\'un dels capgrossos de l\'antic taller "Las Artes Religiosas" d\'Olot, la tradicional companya del Cucut anomenada Xurruca._NEWLINE_Al Museu Comarcal de la Garrotxa, a part dels dos caps de gegants pr\xc3\xa8viament esmentats, tamb\xc3\xa9 es conserva un bust d\'home i un bust de nena d\'un gust molt refinat i escaient.'